**NACRT**

**ZAKONA O SISTEMIMA KVALITETA POLJOPRIVREDNIH I PREHRAMBENIH PROIZVODA**

I. OSNOVNE ODREDBE

Predmet

Član 1

Ovim zakonom uređuju se oznake porijekla, geografske oznake i oznake garantovano tradicionalnih specijaliteta poljoprivrednih i prehrambenih proizvoda, oznake viši kvalitet i neobavezne oznake kvaliteta, način i uslovi za registraciju, ocjenjivanje usaglašenosti, kao i druga pitanja od značaja za njihovo odobravanje i označavanje.

Primjena zakona

Član 2

Ovaj zakon primjenjuje se na:

1. oznake porijekla i geografske oznake:

* pivo;
* čokolada i čokoladni proizvodi;
* hljeb, pecivo, kolači, slatkiši, keks i ostali pekarski proizvodi;
* napici proizvedeni od biljnih ekstrakata;
* tjestenina;
* so;
* prirodne gume i smole;
* senf;
* sijeno;
* esencijalna ulja;
* pluta;
* košenil;
* cvijeće i ukrasno bilje;
* pamuk;
* vuna;
* šiblje;
* upredeni lan;
* koža;
* krzno;
* perje.

1. Garantovano tradicionalne specijalitete:

* gotova jela;
* pivo;
* čokolada i čokoladni proizvodi;
* hljeb, pecivo, kolači, slatkiši, keks i ostali pekarski proizvodi;
* napici proizvedeni od biljnih ekstrakata;
* tjestenina;
* so.

(2) Ovaj zakon ne primjenjuje se na jaka alkoholna pića, aromatizovana vina i proizvode od grožđa i vina, osim na vinsko sirće.

(3) Na oznake porijekla, geografske oznake i oznake garantovano tradicionalnih specijaliteta poljoprivrednih i prehrambenih proizvoda ne primjenjuju se propisi kojima se uređuje postupak obezbjeđivanja i pružanja informacija u oblasti tehničkih propisa i standarda.

(4)Ovaj zakon primjenjuje se na označavanje poljoprivrednih i prehrambenih proizvoda u skladu sa propisom kojim je uređeno stavljanje proizvoda na tržištu s jedinstvenom zajedničkom organizacijom tržišta, kao i označavanjem hrane..

**Značenje izraza**

Član 3

Izrazi upotrijebljeni u ovom zakonu imaju sljedeća značenja:

|  |  |
| --- | --- |
|  | 1. **sistemi kvaliteta** su sistemi definisani u glavama II, III, V i VII; |

|  |  |
| --- | --- |
| 2. | 1. **grupa** **proizvođača ili prerađivača** je svako udruženje, bez obzira na njegov pravni oblik, sastavljeno uglavnom od proizvođača ili prerađivača istog poljoprivrednog i prehrambenog proizvoda; 2. **tradicionalan** je dokazana upotreba na domaćem tržištu tokom vremenskog perioda koji traje najmanje 30 godina i koji omogućava prenos s generacije na generaciju; |

|  |  |
| --- | --- |
|  | 1. **označavanje** je svaka riječ, pojedinost, žig, robna marka, slikovni prikaz ili znak koji se odnosi na prehrambeni proizvod, koji se nalazi na bilo kom pakovanju, dokumentaciji, obavještenju, deklaraciji, prstenu ili omotu, koji prate ili se odnose na takav prehrambeni proizvod; 2. **posebna karakteristika** proizvoda je posebno svojstvo proizvodnje po kojima se proizvod jasno razlikuje od ostalih sličnih proizvoda iste kategorije; 3. **generični izraz** je naziv proizvoda koji je, uprkos povezanosti s mjestom, regionom ili državom u kojoj je proizvod prvobitno proizveden ili stavljen na tržište, postao uobičajeni naziv nekog proizvoda; 4. **faza proizvodnje** je proizvodnja, prerada ili izrada; |

1. prerađeni proizvod je prehrambeni proizvod koji nastaje preradom neprerađenih proizvoda, koji može da sadrži sastojke koji su potrebni za njihovu proizvodnju ili da bi im dali posebne karakteristike;
2. **osnovna sirovina** je sirovina od koje potiču glavne karakteristike proizvoda i koja čini najveći udio u proizvodnji poljoprivrednog ili prehrambenog proizvoda;
3. **primarna proizvodnja** je biljna proizvodnja i uzgoj životinja do prve faze prerade;
4. **poljoprivrednik** je fizičko lice koje se bavi poljoprivredom sam ili kao član porodičnog poljoprivrednog gazdinstva.
5. **kontrolni autoritet** je organ državne uprave nadležan za kontrolu i sertifikaciju sistema kvaliteta definisanih u glavama II, III i V;
6. **kontrolno tijelo** je pravno lice koje vrši kontrolu i sertifikaciju sistema kvaliteta definisanih u glavama II, III I V u skladu sa ovim zakonom;

II. OZNAKE PORIJEKLA I GEOGRAFSKE OZNAKE POLJOPRIVREDNIH I PREHRAMBENIH PROIZVODA

Oznaka porijekla i geografska oznaka

Član 4

(1) Oznaka porijekla je naziv regiona, određenog mjesta ili, u izuzetnima slučajevima, države, koja se koristi za označavanje poljoprivrednog ili prehrambenog proizvoda:

- koji potiče iz tog regiona, odnosno iz tog mjesta ili te države;

- čiji su kvalitet ili karakteristike isključivo ili bitno uslovljene prirodnim i ljudskim faktorima određene geografske sredine;

- čija se proizvodnja, prerada i priprema odvijaju na određenom geografskom području.

(2) Geografska oznaka je naziv regiona, određenog mjesta ili, u izuzetnima slučajevima, države koja se koristi za označavanje poljoprivrednog ili prehrambenog proizvoda:

- koji potiče iz tog regiona, odnosno iz tog mjesta ili te države;

- koji ima specifičan kvalitet, reputaciju ili druge karakteristike koje se mogu pripisati njegovom geografskom porijeklu;

- čija se proizvodnja i/ili prerada i/ili priprema odvija u određenom geografskom području.

(3) Izuzetno od stava 1 ovog člana, geografska oznaka priznaće se kao oznaka porijekla kada sirovine za taj proizvod potiču sa područja koje je šire ili različito od područja prerade, pod uslovom da:

- je područje za proizvodnju sirovina prostorno definisano;

- postoje posebni uslovi za proizvodnju sirovina i

- postoji sistem kontrole kojim se obezbjeđuje ispunjavanje posebnih uslova za proizvodnju sirovina.

(4) Sirovine iz stava 3 ovog člana mogu biti samo žive životinje, meso i mlijeko.

Tradicionalni naziv

Član 5

Tradicionalni geografski ili naziv koji nije geografski koji se koristi za označavanje poljoprivrednog ili prehrambenog proizvoda koji ispunjava uslove iz člana 4 st. 1 i 2 ovog zakona smatraće se oznakom porijekla ili geografskom oznakom.

Generični nazivi, nazivi koji su u suprotnosti sa nazivima sorti biljaka i rasa životinja,

homonimi i žigovi

Član 6

(1) Naziv koji je postao generičan ne može se registrovati kao oznaka porijekla ili geografska oznaka.

(2) Naziv koji je postao generičan je naziv poljoprivrednog ili prehrambenog proizvoda koji je, iako se odnosi na mjesto ili region gdje je proizvod prvobitno proizveden ili stavljen na tržište, postao uobičajeni naziv nekog poljoprivrednog ili prehrambenog proizvoda.

(3) Pri utvrđivanju da li je jedan naziv postao generičan uzimaju se u obzir svi faktori, a naročito postojeća situacija u državi i u područjima potrošnje.

(4) Naziv se ne može registrovati kao oznaka porijekla ili geografska oznaka kada je u suprotnosti sa nazivom biljne sorte ili rase životinja i koji zbog toga može dovesti potrošača u zabludu u pogledu stvarnog porijekla proizvoda.

(5) Naziv koji je u potpunosti ili dijelom homoniman sa nazivom koji je registrovan u skladu sa ovim zakonom registrovaće se uz poštovanje lokalne i tradicionalne upotrebe tog naziva i stvarnog rizika od zabune potrošača u pogledu porijekla proizvoda.

(6) Homoniman naziv neće se registrovati ako dovodi potrošača u zabludu da proizvod potiče sa neke druge teritorije, čak i ako je takav naziv precizan u pogledu stvarnog područja, regiona ili mjesta porijekla tog poljoprivrednog ili prehrambenog proizvoda.

(7) Upotreba registrovanog homonimnog naziva mora biti takva da obezbijedi adekvatno razlikovanje u praksi između homonima koji je naknadno registrovan i naziva koji je već u registru, uzimajući u obzir potrebu da se prema proizvođačima postupa na nepristrasan način i da se potrošači ne dovode u zabludu.

(8) Oznaka porijekla ili geografska oznaka neće se registrovati ukoliko bi takvo registrovanje, zbog reputacije i dužine upotrebe žiga, moglo dovesti potrošače u zabludu o pravom porijeklu proizvoda.

Specifikacija proizvoda

Član 7

(1) Poljoprivredni ili prehrambeni proizvodi mogu dobiti zaštićenu oznaku porijekla ili zaštićenu geografsku oznaku ako ispunjavaju uslove iz specifikacije proizvoda.

(2) Specifikacija proizvoda sadrži, naročito:

1) naziv poljoprivrednog ili prehrambenog proizvoda kojeg čini oznaka porijekla ili geografska oznaka; kako se koristi u trgovini ili svakodnevnom govoru, i to samo na jezicima koji se koriste ili su se koristili kroz istoriju za opis određenog proizvoda u određenom geografskom području;

2) opis poljoprivrednog ili prehrambenog proizvoda, uključujući, ako je potrebno, i opis sirovine, u smislu osnovnih fizičkih, hemijskih, mikrobioloških ili organoleptičkih karakteristika tog proizvoda;

3) prostorno definisanje geografskog područja i, ako je potrebno, detaljne informacije o ispunjavanju uslova iz člana 4 stav 3 ovog zakona;

4) dokaz da poljoprivredni ili prehrambeni proizvod potiče iz prostorno definisanog geografskog područja iz člana 4 st. 1 ili 2 ovog zakona, u zavisnosti od oznake;

5) opis metode za dobijanje poljoprivrednog ili prehrambenog proizvoda i, ako je potrebno, opis autentičnih i nepromjenljivih lokalnih metoda, kao i informacije o pakovanju, ukoliko podnosilac zahtjeva utvrdi i obrazloži zbog čega se pakovanje mora obavljati u prostorno definisanom geografskom području da bi se sačuvao kvalitet ili obezbijedilo porijeklo ili kontrola;

6) detaljne podatke o:

- vezi između kvaliteta ili karakteristika poljoprivrednog ili prehrambenog proizvoda i geografskog porijekla iz člana 3 stav 1 ovog zakona ili,

- vezi između specifičnog kvaliteta, reputacije ili druge karakteristike poljoprivrednog ili prehrambenog proizvoda i geografskog porijekla iz člana 4 stav 2 ovog zakona;

7) naziv i adresu ovlašćenog pravnog lica koje provjerava usaglašenost sa specifikacijom i njegove zadatke;

8) posebna pravila označavanja poljoprivrednog ili prehrambenog proizvoda;

9) druge zahtjeve utvrđene posebnim propisima.

Bliži sadržaj i oblik specifikacije proizvoda utvrđuje se propisom organa organa državne uprave nadležnog za poslove poljoprivrede (u daljem tekstu: Ministarstvo).

Zahtjev za registrovanje oznake porijekla ili geografske oznake

Član 8

(1) Zahtjev za registrovanje oznake porijekla ili geografske oznake može podnijeti samo grupa proizvođača ili prerađivača koja proizvodi ili prerađuje poljoprivredne ili prehrambene proizvod(u daljem tekstu: grupa).

(2) Grupa proizvođača i prerađivača, u smislu ovog zakona, podrazumijeva svako udruženje proizvođača ili prerađivača istog poljoprivrednog ili prehrambenog proizvoda, bez obzira na njegov pravni status ili sastav.

(3) U grupi mogu učestvovati i druge zainteresovane strane.

(4) Izuzetno od stava 1 ovog člana, grupa može biti fizičko ili pravno lice, ako:

1) dokaže da je jedini proizvođač ili prerađivač određenog proizvoda u određenom geografskom području, i/ili

2) da to geografsko područje posjeduje karakteristike koje ga značajno razlikuju od susjednih područja ili su svojstva proizvoda različita od proizvoda proizvedenih u susjednim područjima.

(5) Zahtjev iz stava 1 ovog člana sadrži: naziv i adresu podnosioca zahtjeva, oznaku porijekla ili geografsku oznaku čija se registracija traži.

(6) Uz zahtjev iz stava 5 ovog člana podnosi se:

1) specifikacija, u skladu sa članom 7 ovog zakona;

2) jedinstveni dokument koji sadrži:

- glavne elemente specifikacije: naziv, opis proizvoda, uključujući, gdje je potrebno, posebna pravila koja se odnose na pakovanje i označavanje i preciznu prostornu definiciju geografskog područja;

- opis veze između proizvoda i geografske sredine ili geografskog porijekla iz člana 4 st. 1 ili 2 ovog zakona, uključujući, gdje je potrebno, specifične elemente opisa proizvoda ili metode proizvodnje koje potvrđuju tu povezanost.

3) dokument o internim pravilima i procedurama unutar grupe.

(7) Zahtjevom iz stava 1 ovog člana može se tražiti registrovanje samo jedne oznake porijekla ili jedne geografske oznake.

(8) Bliži sadržaj, obrazac i način podnošenja zahtjeva iz stava 1 ovog člana i obrazac jedinstvenog dokumenta iz stva 6 tačka 2 ovog člana utvrđuje se propisom Ministarstva.

Postupanje po zahtjevu za registraciju

Član 9

(1) Zahtjev za registraciju oznake porijekla ili geografske oznake podnosi se Ministarstvu.

(2) Ministarstvo obrazuje komisiju za sprovođenje postupka registracije oznake porijekla ili geografske oznake poljoprivrednih i prehrambenih proizvoda (u daljem tekstu: Komisija).

(3) Komisija provjerava da li je zahtjev uredan u skladu sa članom 8 ovog zakona, u roku od 60 dana od dana prijema zahtjeva.

(4) Ukoliko zahtjev za registraciju nije uredan, Komisija pisanim putem poziva podnosioca zahtjeva da, u roku od 30 dana od dana prijema poziva ili, izuzetno, u roku koji ona odredi, otkloni utvrđene nedostatke.

(5) Ako podnosilac zahtjeva za registraciju u roku iz stava 4 ovog člana ne otkloni utvrđene nedostatke, Ministarstvo, na predlog Komisije, rješenjem odbija zahtjev za registraciju oznake.

(6) Zahtjev za registraciju koji je uredan Ministarstvo objavljuje u "Službenom listu Crne Gore".

(7) Specifikacija proizvoda i jedinstveni dokument iz člana 8 stav 6 ovog zakona objavljuju se na web stranici Ministarstva.

Prigovor na zahtjev za registraciju

Član 10

(1) Pravno ili fizičko lice koje ima pravni interes i koje ima sjedište, odnosno boravište u Crnoj Gori može podnijeti prigovor na zahtjev za registraciju sa obrazloženjem za podnošenje prigovora.

(2) Prigovor iz stava 1 ovog člana podnosi se Ministarstvu, u roku od 30 dana od dana objavljivanja zahtjeva u "Službenom listu Crne Gore".

(3) Prigovor iz stava 1 ovog člana prihvata se, ako:

1) je podnesen u propisanom roku;

2) je prigovorom ukazano da oznaka porijekla ili geografska oznaka čija se registracija zahtjevom traži ne ispunjava uslove za registraciju u skladu sa članom 4 ovog zakona;

3) je prigovorom ukazano da bi registracija predloženog naziva bila u suprotnosti sa članom 6 st. 4, 5 i 6 ovog zakona;

4) je prigovorom ukazano da bi se registracijom predloženog naziva ugrozilo postojanje potpuno ili djelimično istog naziva ili žiga ili postojanje proizvoda koji su zastupljeni na tržištu najmanje pet godina prije dana objavljivanja zahtjeva u "Službenom listu Crne Gore";

5) sadrži informacije iz kojih se može zaključiti da je naziv za koji se traži registracija generičan, u smislu člana 6 stav 2 ovog zakona.

(6) Obrazac zahtjeva i obrazloženja za podnošenje prigovora iz stava 1 ovog člana utvrđuju se propisom Ministarstva.

Postupanje po prigovoru

Član 11

(1) Komisija utvrđuje osnovanost prigovora iz člana 10 ovog zakona.

(2) Ako Ministarstvo ne primi nijedan prigovor u roku iz člana 10 stav 1 ovog zakona, Komisija predlaže Ministarstvu donošenje rješenja o registraciji oznake porijekla ili geografske oznake.

(3) Ako je prigovor podnesen u skladu sa članom 10 ovog zakona, Komisija poziva zainteresovane strane da se dogovore.

(4) Ukoliko zainteresovane strane ne postignu dogovor, Komisija predlaže Ministarstvu prihvatanje ili odbijanje zahtjeva za registraciju, odnosno dalje postupanje po zahtjevu za registraciju, uvažavajući mišljenja podnosioca zahtjeva i podnosioca prigovora, o čemu Ministarstvo donosi rješenje.

(5) Oznake porijekla i geografske oznake registrovane u skladu sa st. 2 i 4 ovog člana Ministarstvo objavljuje u "Službenom listu Crne Gore".

(6) Način podnošenja prigovora i obrazac izvještaja o dogovoru iz stava 3 ovog člana, utvrđuju se propisom Ministarstva.

Registar oznaka porijekla i Registar geografskih oznaka

Član 12

(1) Na osnovu rješenja iz člana 11 st. 2 i 4 ovog zakona registrovane oznake porijekla upisuju se u Registar oznaka porijekla, a registrovane geografske oznake u Registar geografskih oznaka.

(2) Sadržaj i način vođenja registara iz stava 1 ovog člana utvrđuje se propisom Ministarstva.

Korišćenje oznake porijekla i geografske oznake

Član 13

(1) Registrovanu oznaku porijekla ili geografsku oznaku može koristiti proizvođač ili prerađivač poljoprivrednog ili prehrambenog proizvoda ako proizvod ispunjava uslove iz odgovarajuće specifikacije.

(2) Nakon registracije oznaka iz stava 1 ovog člana i nakon sprovedenog postupka ocjenjivanja usaglašenosti proizvoda sa specifikacijom u skladu sa članom 50 ovog zakona, proizvođač ili prerađivač poljoprivrednog ili prehrambenog proizvoda može podnijeti zahtjev za upis u Evidenciju korisnika registrovanih oznaka porijekla ili Evidenciju korisnika registrovanih geografskih oznaka.

(3) O upisu u evidencije iz stava 2 ovog člana, proizvođaču ili prerađivaču poljoprivrednog ili prehrambenog proizvoda Ministarstvo izdaje rješenje.

(4) Proizvođač ili prerađivač poljoprivrednih ili prehrambenih proizvoda brisaće se iz odgovarajuće evidencije iz stava 2 ovog člana ako prestane da ispunjava uslove iz specifikacije proizvoda.

(5) Obrazac zahtjeva za upis u Evidenciju korisnika registrovanih oznaka porijekla i Evidenciju korisnika registrovanih geografskih oznaka, sadržaj i način vođenja evidencija, postupak upisa i brisanja iz evidencija utvrđuje se propisom Ministarstva.

Izmjena specifikacije proizvoda

Član 14

(1) Grupa koja ispunjava uslove iz člana 8 ovog zakona, a koja ima pravni interes može zahtijevati izmjenu specifikacije proizvoda, naročito radi prihvatanja naučno tehničkih dostignuća ili redefinisanja geografskog područje iz člana 7 stav 2 tačka 3 ovog zakona.

(2) Zahtjev iz stava 1 ovog člana podnosi se Ministarstvu i mora da sadrži opis i razloge predloženih izmjena.

(3) Na postupak po zahtjevu za izmjenu specifikacije koja podrazumijeva veće izmjene jedinstvenog dokumenta shodno se primjenjuju odredbe čl. 8 do 12 ovog zakona.

(4) Ukoliko su predložene izmjene specifikacije manje, Komisija razmatra zahtjev bez primjene postupka iz čl. 10 i 11 ovog zakona, a u slučaju da je zahtjev osnovan, Ministarstvo ga objavljuje u "Službenom listu Crne Gore".

(5) Kada izmjene specifikacije ne podrazumijevaju izmjenu jedinstvenog dokumenta, Ministarstvo na predlog Komisije donosi rješenje o odobravanju predloženih izmjena.

(6) Kada izmjena podrazumijeva privremenu promjenu specifikacije, koja je rezultat sprovođenja obaveznih sanitarnih ili fitosanitarnih mjera nadležnih državnih organa, podnosilac zahtjeva dostavlja obavještenje o privremenoj izmjeni Ministarstvu koje na predlog Komisije, donosi rješenje o privremenoj promjeni specifikacije.

(7) Uslovi i način podnošenja zahtjeva za izmjenu specifikacije proizvoda, kao i šta se smatra manjom izmjenom specifikacije i obrazac zahtjeva za odobravanje većih i manjih izmjena specifikacije proizvoda iz st. 3 i 4 ovog člana, kao i obrazac obavještenja iz stava 6 ovog člana, utvrđuju se propisom Ministarstva.

Ukidanje rješenja o registraciji oznake porijekla ili geografske oznake

Član 15

(1) Rješenje o registraciji oznake porijekla, odnosno geografske oznake ukinuće se ako se u postupku ocjenjivanja usaglašenosti sa specifikacijom proizvoda utvrdi da proizvod ne ispunjava uslove iz specifikacije, odnosno da neće obezbijediti kontinuirano ispunjavanje uslova iz specifikacije proizvoda.

(2) Zahtjev za ukidanje rješenja iz stava 1 ovog člana Ministarstvu može podnijeti fizičko ili pravno lice koje ima pravni interes, sa navođenjem razloga za ukidanje rješenja.

(3) Pravosnažno rješenje o ukidanju rješenja o registraciji oznake porijekla ili geografske oznake Ministarstvo objavljuje u "Službenom listu Crne Gore".

(4) Na osnovu pravosnažnog rješenja iz stava 3 ovog člana Ministarstvo će brisati registrovanu oznaku porijekla, odnosno geografsku oznaku iz registara iz člana 12 ovog zakona.

(5) Obrazac i sadržaj zahtjeva i postupak po zahtjevu iz stava 2 ovog člana utvrđuje se propisom Ministarstva.

Zaštita oznaka

Član 16

(1) Registrovana oznaka porijekla ili geografska oznaka zaštićene su od:

1) direktne ili indirektne komercijalne upotrebe registrovanog naziva za poljoprivredne ili prehrambene proizvode koji nijesu obuhvaćeni registracijom, ako se ti proizvodi mogu uporediti sa proizvodima registrovanim pod tim nazivom ili ukoliko se upotrebom tog naziva eksploatiše reputacija registrovane oznake;

2) zloupotrebe, imitacije ili evociranja, čak i ako je pravo porijeklo proizvoda naznačeno ili naziv proizvoda preveden ili ako ga prate izrazi kao što su "stil", "tip", "metod", "kao što se proizvodi u", "imitacija" ili slično;

3) lažne oznake ili oznake koja dovodi u zabludu u pogledu porijekla, prirode ili bitnih osobina proizvoda na spoljnoj ili unutrašnjoj ambalaži, promotivnim materijalima ili dokumentima koja se odnose na dati proizvod i pakovanja proizvoda u ambalažu koja stvara pogrešan utisak o njegovom porijeklu;

4) radnje koja može potrošača dovesti u zabludu u pogledu stvarnog porijekla proizvoda.

(2) Kada registrovani naziv sadrži naziv poljoprivrednog ili prehrambenog proizvoda koji se smatra generičnim, upotreba tog generičnog naziva na odgovarajućem poljoprivrednom ili prehrambenom proizvodu neće se smatrati suprotnim stavu 1 tač. 1 i 2 ovog člana.

(3) Zaštićeni nazivi ne mogu postati generični.

(4) Zaštita oznaka porijekla i geografskih oznaka koje su registrovane u Evropskoj zajednici ostvaruje se u skladu sa ovim zakonom.

Odnos prema žigovima

Član 17

(1) Kada su oznake porijekla ili geografske oznake registrovane u skladu sa odredbama ovog zakona, prijava za registraciju žiga koji odgovara jednoj od situacija iz člana 16 ovog zakona i odnosi se na istu kategoriju proizvoda odbija se, ako je prijava za registraciju žiga podnesena nakon dana podnošenja zahtjeva za registraciju oznake.

(2) Žigovi koji su registrovani suprotno stavu 1 ovog člana proglasiće se nevažećim, u skladu sa zakonom.

(3) Žig čija upotreba odgovara jednoj od situacija iz člana 16 ovog zakona i koji je registrovan u dobroj vjeri prije podnošenja zahtjeva za registrovanje oznake porijekla ili geografske oznake u skladu sa ovim zakonom može se nastaviti koristiti ukoliko ne postoji osnova za njegovo proglašenje nevažećim ili poništenje u skladu sa posebnim propisom.

Nazivi, oznake i znaci

Član 18

(1) Poljoprivredni ili prehrambeni proizvod koji je proizveden ili prerađen u skladu sa odgovarajućom specifikacijom proizvoda, na deklaraciji pored registrovanog naziva mora da ima i vidljivu oznaku "ZAŠTIĆENA OZNAKA PORIJEKLA" ili "ZOP", odnosno "ZAŠTIĆENA GEOGRAFSKA OZNAKA" ili "ZGO", uz nanošenje pripadajućeg znaka.

(2) Pored oznake i znaka iz stava 1 ovog člana, na deklaraciji se može nalaziti i prikaz geografskog područja porijekla, kao i tekst, grafički prikazi ili simboli koji se odnose na mjesto,region ili državu u kojoj se to geografsko područje nalazi.

(3) Samo proizvođači ili prerađivači koji proizvode, odnosno prerađuju poljoprivredne ili prehrambene proizvode u skladu sa specifikacijom proizvoda i koji su upisani u evidencije iz člana 13 stav 2 ovog zakona mogu na deklaraciji ili na reklamnoj ili drugoj dokumentaciji koja se odnosi na poljoprivredni ili prehrambeni proizvod staviti oznaku i pripadajući znak iz stava 1 ovog člana.

(4) Znak iz stava 1 ovog člana je grafički prikaz registrovane oznake poljoprivrednog ili prehrambenog proizvoda.

(5) Izgled, dimenzije, sadržaj, tehničke karakteristike, naćin upotrebe na proizvodima i način izdavanja znaka iz stava 3 ovog člana utvrđuju se propisom Ministarstva.

III. POLJOPRIVREDNI I PREHRAMBENI PROIZVODI KAO GARANTOVANO TRADICIONALNI SPECIJALITETI

Garantovano tradicionalni specijalitet

Član 19

Garantovano tradicionalni specijalitet je poljoprivredni ili prehrambeni proizvod, kojem se registracijom, u skladu sa ovim zakonom, opisuje specifičan proizvod ili prehrambeni proizvod koji:

1. je rezultat načina proizvodnje, prerade ili sastava odgovarajuće tradicionalne prakse za taj proizvod ili prehrambeni proizvod; ili

|  |  |
| --- | --- |
| 1. se proizvodi od sirovina ili sastojaka koji se tradicionalno koriste. |  |

Naziv registrovanog garantovano tradicionalnog specijaliteta, mora:

|  |  |
| --- | --- |
|  | 1. biti tradicionalno korišćen za označavanje specifičnog proizvoda; ili |

|  |  |
| --- | --- |
|  | 1. opisivati tradicionalna svojstva ili posebna svojstva proizvoda. |

Naziv se ne može registrovati ukoliko se odnosi samo na tvrdnje opšte prirode koje se upotrebljavaju za određene proizvode.

Posebna svojstva

Član 20

(1) Garantovano tradicionalni specijalitet je poljoprivredni ili prehrambeni proizvod, kojem se registracijom, u skladu sa ovim zakonom, priznaju posebna svojstva.

(2) Tradicionalno, u smislu ovog zakona, označava dokazanu upotrebu tog proizvoda na tržištu kroz vremenski period koji pokazuje prenošenje sa generacije na generaciju, u trajanju od najmanje 30 godina.

(3) Posebna svojstva, u smislu ovog zakona, su karakteristika ili niz karakteristika koje jasno razlikuju poljoprivredni ili prehrambeni proizvod od sličnih poljoprivrednih ili prehrambenih proizvoda iste kategorije, koje mogu da se odnose na posebne karakteristike proizvoda kao što su fizičke, hemijske, mikrobiološke ili organoleptičke karakteristike proizvoda ili na metod proizvodnje koji proizvođač koristi ili na posebne uslove tokom njegove proizvodnje.

(4) Prezentacija poljoprivrednog ili prehrambenog proizvoda ne smatra se posebnim svojstvom iz stava 3 ovog člana.

(5) Posebna svojstva iz stava 3 ovog člana ne mogu se ograničiti na kvantitativan ili kvalitativan sastav ili na način proizvodnje utvrđen posebnim propisima ili standardima, osim ako su tim propisima ili standardima utvrđena posebna svojstva proizvoda.

Registar naziva garantovano tradicionalnih specijaliteta

Član 21

(1) Registar naziva garantovano tradicionalnih specijaliteta vodi Ministarstvo.

(2) Sadržaj i način vođenja registra iz stava 1 ovog člana utvrđuje se propisom Ministarstva.

Uslovi za upis u Registar naziva garantovano tradicionalnih specijaliteta

Član 22

(1) U registar iz člana 21 stav 1 ovog zakona može biti upisan poljoprivredni ili prehrambeni proizvod koji je proizveden upotrebom tradicionalnih sirovina ili ga karakteriše tradicionalni sastav ili način proizvodnje i/ili prerade i koji odražava tradicionalni način proizvodnje i/ili prerade.

(2) Poljoprivredni ili prehrambeni proizvod čija posebna svojstva proizilaze iz njegovog porijekla ili geografskog porijekla neće se registrovati.

(3) Izuzetno od stava 2 ovog člana, u nazivu poljoprivrednih ili prehrambenih proizvoda dozvoljena je upotreba geografskih izraza.

(4) Naziv poljoprivrednog ili prehrambenog proizvoda može se registrovati, ako:

1) je specifičan ili

2) izražava posebna svojstva poljoprivrednog ili prehrambenog proizvoda.

(5) Specifičan naziv iz stava 4 tačka 1 ovog člana mora biti tradicionalan u skladu sa ovim zakonom ili običajem.

(6) Naziv iz stava 4 tačka 2 ovog člana ne može se registrovati ako:

1) se odnosi samo na tvrdnje opšte prirode koje se koriste za određene poljoprivredne ili prehrambene proizvode ili za proizvode utvrđene posebnim propisima;

2) dovodi u zabludu, odnosno upućuje na očigledno svojstvo proizvoda ili svojstvo koje ne odgovora specifikaciji proizvoda čime dovodi potrošača u zabludu u pogledu svojstava proizvoda.

Ograničenja upotrebe naziva

Član 23

Naziv biljne sorte ili rase životinja može biti dio naziva oznake garantovano tradicionalnog specijaliteta, pod uslovom da ne dovodi u zabludu pitanje prirode proizvoda.

Registrovani nazivi zaštićeni su od svake zloupotrebe, imitacije ili evociranja i svakog drugog postupka koji bi mogao dovesti potrošača u zabludu.

Specifikacija garantovano tradicionalnih specijaliteta

Član 24

(1) Poljoprivredni ili prehrambeni proizvod smatraće se garantovano tradicionalnim specijalitetom, ako ispunjava uslove iz specifikacije garantovano tradicionalnog specijaliteta.

(2) Specifikacija iz stava 1 ovog člana sadrži:

1) naziv iz člana 22 stav 4 ovog zakona koji mora biti na crnogorskom jeziku ili po zahtjevu na drugom jeziku;

2) opis poljoprivrednog ili prehrambenog proizvoda uključujući i njegova glavna fizička, hemijska, mikrobiološka ili organoleptička svojstva;

3) opis metode proizvodnje koje se proizvođači moraju pridržavati uključujući i, gdje je to potrebno, prirodu i svojstva sirovina ili sastojaka koji se koriste i metodu pripreme poljoprivrednog ili prehrambenog proizvoda;

4) bitne elemente koji određuju posebna svojstva proizvoda i kada je potrebno referentnu osnovu;

5) bitne elemente koji dokazuju tradicionalne karakteristike proizvoda u skladu sa članom 20 stav 2 ovog zakona;

6) minimum zahtjeva i postupaka za provjeru posebnih svojstava.

Obrazac i bliži sadržaj specifikacije proizvoda utvrđuje se propisom Ministarstva.

Zahtjev za registraciju

Član 25

(1) Zahtjev za registraciju naziva garantovano tradicionalnog specijaliteta (u daljem tekstu: zahtjev za registraciju) može podnijeti samo grupa, bez obzira na njen pravni status ili sastav .

(2) Grupa može podnijeti zahtjev za registraciju samo za poljoprivredne ili prehrambene proizvode koje proizvodi ili prerađuje.

(3) Zahtjev za registraciju sadrži naziv i adresu grupe koja podnosi zahtjev za registraciju garantovano tradicionalnog specijaliteta.

(4) Uz zahtjev za registraciju podnosi se:

1) specifikacija iz člana 24 ovog zakona;

2) naziv i adresa ovlašćenog tijela koje provjerava usaglašenost sa specifikacijom proizvoda i njegove specifične zadatke;

3) dokumenti koji potvrđuju tradicionalne karakteristike i posebna svojstva proizvoda;

4) dokument o internim pravilima i procedurama unutar grupe.

(5) Zahtjevom za registraciju može se tražiti registrovanje jednog garantovano tradicionalnog specijaliteta.

(6) Obrazac, bliži sadržaj i način podnošenja zahtjeva za registraciju utvrđuje se propisom Ministarstva

Postupanje po zahtjevu za registraciju

Član 26

(1) Zahtjev za registraciju podnosi se Ministarstvu.

(2) Ministarstvo obrazuje komisiju za sprovođenje postupka registracije garantovano tradicionalnog specijaliteta poljoprivrednih ili prehrambenih proizvoda (u daljem tekstu: Komisija za GTS).

(3) Komisija za GTS, u roku od 60 dana od dana prijema zahtjeva, provjerava da li je zahtjev uredan u skladu sa članom 25 ovog zakona.

(4) Ukoliko zahtjev za registraciju nije uredan, Komisija za GTS pisanim putem poziva podnosioca zahtjeva da, u roku od 30 dana od dana prijema poziva ili, izuzetno, u roku koji ona odredi, otkloni utvrđene nedostatke.

(5) Ako podnosilac zahtjeva za registraciju u roku iz stava 4 ovog člana ne otkloni utvrđene nedostatke, Ministarstvo, na predlog Komisije za GTS, rješenjem odbija zahtjev za registraciju.

(6) Zahtjev za registraciju koji je uredan Ministarstvo objavljuje u "Službenom listu Crne Gore".

(7) Specifikacija iz člana 24 ovog zakona objavljuje se na web stranici Ministarstva.

Prigovor na zahtjev za registraciju

Član 27

(1) Pravno ili fizičko lice koje ima pravni interes i koje ima sjedište, odnosno boravište u Crnoj Gori može u propisanom roku podnijeti prigovor na zahtjev za registraciju, sa obrazloženjem razloga za podnošenje prigovora.

(2) Prigovor iz stava 1 ovog člana podnosi se Ministarstvu, u roku od 30 dana od dana objavljivanja zahtjeva u "Službenom listu Crne Gore".

(3) Prigovor iz stava 1 ovog člana prihvata se, ako je:

1) podnesen u propisanom roku;

2) prigovorom ukazano da garantovano tradicionalni specijalitet čija se registracija zahtjevom traži ne ispunjava uslove iz čl. 20, 22 i 23 ovog zakona;

3) u slučaju zahtjeva iz člana 25 stav 3 ovog zakona, prigovorom ukazano da je korišćenje naziva zakonito, opštepoznato i ekonomski značajno za slične poljoprivredne ili prehrambene proizvode.

Postupanje po prigovoru za registraciju

Član 28

(1) Komisija za GTS razmatra osnovanost prigovora iz člana 27 ovog zakona.

(2) Ako Ministarstvo ne primi nijedan prigovor u skladu sa članom 27 st. 2 i 3 ovog zakona, Komisija za GTS predlaže Ministarstvu donošenja rješenja o registraciji naziva garantovano tradicionalnog specijaliteta.

(3) Ako je prigovor podnesen u skladu sa članom 27 st. 2 i 3 ovog zakona, Komisija za GTS poziva zainteresovane strane da se dogovore.

(4) Ukoliko zainteresovane strane ne postignu dogovor, Komisija za GTS predlaže Ministarstvu prihvatanje ili odbijanje zahtjeva za registraciju, odnosno dalje postupanje po zahtjevu za registraciju, uvažavajući mišljenja podnosioca zahtjeva i podnosioca prigovora, o čemu Ministarstvo donosi rješenje.

(5) Naziv garantovano tradicionalnog specijaliteta registrovan rješenjem iz st. 2 i 4 ovog člana objavljuje se u "Službenom listu Crne Gore".

(6) Način podnošenja prigovora i obrazac izvještaja o dogovoru iz stava 3 ovog člana, utvrđuju se propisom Ministarstva.

Ukidanje rješenja o registraciji naziva garantovano tradicionalnog specijaliteta

Član 29

1. Rješenje o registraciji naziva garantovano tradicionalnog specijaliteta ukinuće se ako:

* se, u postupku ocjenjivanja usaglašenosti sa specifikacijom garantovano tradicionalnog specijaliteta, utvrdi da proizvod ne ispunjava uslove iz specifikacije, odnosno da neće biti moguće kontinuirano obezbjeđivati ispunjavanje uslova iz specifikacije garantovano tradicionalnog specijaliteta; ili
* u vremenskom periodu od pet godina Ministarstvo ne dobije od ovlašćenog pravnog lica iz člana 49 ovog zakona obavještenje o provjeri usaglašenosti sa specifikacijom garantovano tradicionalnog specijaliteta.

(2) Zahtjev za ukidanje rješenja iz stava 1 ovog člana Ministarstvu može podnijeti pravno ili fizičko lice koje ima pravni interes, sa navođenjem razloga za ukidanje rješenja.

(3) Pravosnažno rješenje o ukidanju rješenja o registraciji naziva garantovano tradicionalnog specijaliteta Ministarstvo objavljuje u "Službenom listu Crne Gore".

(4) Na osnovu pravosnažnog rješenja iz stava 3 ovog člana Ministarstvo će brisati garantovano tradicionalni specijalitet iz registra Registar naziva garantovano tradicionalnih specijaliteta.

(5) Obrazac, sadržaj zahtjeva i postupak po zahtjevu iz stava 2 ovog člana utvrđuje se propisom Ministarstva.

Izmjena specifikacije garantovano tradicionalnog specijaliteta

Član 30

(1) Grupa koja ima pravni interes može podnijeti zahtjev za dobijanje odobrenja za izmjenu specifikacije garantovano tradicionalnog specijaliteta.

(2) Zahtjev iz stava 1 ovog člana podnosi se Ministarstvu i mora da sadrži opis predloženih izmjena specifikacije i njihovu opravdanost, odnosno postojanje ekonomskog interesa.

(3) Na postupak po zahtjevu iz stava 1 ovog člana shodno se primjenjuju odredbe čl. 25 do 28 ovog zakona.

(4) Ukoliko su predložene izmjene specifikacije manje, Komisija za GTS razmatra zahtjev bez primjene postupka iz člana 26 stav 6 i čl. 27 i 28 ovog zakona, a u slučaju da je zahtjev osnovan Ministarstvo ga objavljuje u "Službenom listu Crne Gore".

(5) Izmjene specifikacije iz stava 4 ovog člana Ministarstvo objavljuje na web stranici Ministarstva.

(6) Proizvođače ili prerađivače koji koriste registrovani naziv garantovano tradicionalnog specijaliteta, za koji je predložena izmjena specifikacije, Ministarstvo je dužno da obavijesti o načinu objavljivanja izmjene specifikacije iz stava 5 ovog člana.

(7) Kada predložena izmjena specifikacije podrazumijeva privremenu promjenu specifikacije, koja je rezultat obaveznih sanitarnih i fitosanitarnih mjera nadležnih državnih organa, Ministarstvo, na predlog Komisije za GTS, donosi rješenje o privremenoj promjeni specifikacije.

(8) Uslovi i način podnošenja zahtjeva za izmjenu specifikacije proizvoda iz stava 1 ovog člana, kao i šta se smatra manjom izmjenom specifikacije i obrazac zahtjeva za odobravanje izmjena i manjih izmjena specifikacije proizvoda iz st. 1 i 4 ovog člana, kao i obrazac obavještenja iz stava7 ovog člana, utvrđuju se propisom Ministarstva.

Nazivi, oznake i znaci

Član 31

1. Naziv poljoprivrednog ili prehrambenog proizvoda je registrovani naziv iz člana 22 stav 4 ovog zakona.

(2) Oznaka za garantovano tradicionalni specijalitet je navod "GARANTOVANO TRADICIONALNI SPECIJALITET" ili "GTS".

(3) Znak je grafički prikaz registrovanog garantovano tradicionalnog specijaliteta.

(4) Izgled, dimenzije, sadržaj, tehničke karakteristike, način upotrebe na proizvodima i način izdavanja znaka iz stava 3 ovog člana utvrđuje se propisom Ministarstva.

Korišćenje oznake "Garantovano tradicionalni specijalitet"

Član 32

(1) Oznaku "garantovano tradicionalni specijalitet" može koristiti proizvođač ili prerađivač poljoprivrednog ili prehrambenog proizvoda koji ispunjava uslove iz specifikacije garantovano tradicionalnog specijaliteta.

(2) Nakon registracije garantovano tradicionalnog specijaliteta i dobijanja isprave o usaglašenosti proizvoda sa specifikacijom iz člana 49 stav 2 ovog zakona, proizvođač ili prerađivač poljoprivrednog ili prehrambenog proizvoda može podnijeti zahtjev za upis u Evidenciju korisnika oznake "Garantovano tradicionalni specijalitet" ili "GTS" (u daljem tekstu: Evidencija).

(3) Proizvođaču ili prerađivaču poljoprivrednog ili prehrambenog proizvoda, po završenom postupku upisa, Ministarstvo izdaje rješenje o upisu u Evidenciju.

(4) Proizvođač ili prerađivač poljoprivrednog ili prehrambenog proizvoda brisaće se iz Evidencije ako prestane da ispunjava uslove iz specifikacije proizvoda.

(5) Proizvođač ili prerađivač koji proizvodi, odnosno prerađuje poljoprivredne ili prehrambene proizvode u skladu sa specifikacijom garantovano tradicionalnog specijaliteta i koji je upisan u Evidenciju obavezan je da, pri deklarisanju ili reklamiranju ili na drugoj dokumentaciji koja se odnosi na registrovani poljoprivredni ili prehrambeni proizvod, koristi naziv, oznaku i znak, u skladu sa ovim zakonom.

(6) Naziv proizvoda treba da se nalazi u istom vidnom polju sa oznakom „garantovano tradicionalni specijalitet” ili odgovarajuća skraćenica „GTS”.

(7) Obrazac i sadržaj zahtjeva, sadržaj i način vođenja Evidencije i postupak brisanja iz Evidencije utvrđuje se propisom Ministarstva.

Pravila za registrovani naziv

Član 33

(1) Naziv garantovano tradicionalnog specijaliteta može se koristiti samo za identifikovanje poljoprivrednih ili prehrambenih proizvoda koji su proizvedeni u skladu sa specifikacijom, kao garantovano tradicionalni specijalitet, od dana objavljivanja u skladu sa članom 28 stav 6 ovog zakona.

(2) Naziv iz stava 1 ovog člana može se koristiti na deklaraciji proizvoda koji nije proizveden u skladu sa specifikacijom ali se na deklaraciji ne može koristiti oznaka "GARANTOVANO TRADICIONALNI SPECIJALITET" ili "GTS" i sa njom povezani znak.

(3) Za naziv čija se registracija traži na crnogorskom jeziku, grupa može u specifikaciji garantovano tradicionalnog specijaliteta navesti da, kada se proizvod plasira na tržište, deklaracija može, pored naziva proizvoda na crnogorskom jeziku, sadržati i navod na drugim jezicima da je proizvod dobijen u skladu sa tradicijom područja.

Zaštita

Član 34

(1) Zabranjena je svaka zloupotreba ili korišćenje oznake "GARANTOVANO TRADICIONALNI SPECIJALITET" ili "GTS" i sa njom povezanim znakom koja može potrošača dovesti u zabludu, kao i svaka imitacija registrovanog naziva.

(2) Zabranjeno je registrovani naziv koristiti na način koji može potrošača dovesti u zabludu, uključujući i načine koji sugerišu da je neki poljoprivredni ili prehrambeni proizvod registrovan kao garantovano tradicionalni specijalitet.

(3) Opis poljoprivrednog ili prehrambenog proizvoda koji se koristi u prometu ne smije se koristiti na način koji može potrošača dovesti u zabludu u pogledu naziva koji su registrovani i rezervisani u skladu sa članom 33 stav 3 ovog zakona.

Isključenje primjene propisa

Član 35

Na poljoprivredne i prehrambene proizvode kao garantovano tradicionalne specijalitete u skladu sa ovim zakonom ne primjenjuju se propisi kojima se uređuje intelektualna svojina.

IV. MEĐUNARODNA REGISTRACIJA I GRAĐANSKOPRAVNA ZAŠTITA

Međunarodna registracija

Član 36

(1) Međunarodna registracija oznaka porijekla, geografskih oznaka i garantovano tradicionalnih specijaliteta sprovodi se u skladu sa međunarodnim sporazumima koji obavezuju Crnu Goru.

(2) Zahtjev za međunarodnu registraciju oznaka porijekla, geografskih oznaka i garantovano tradicionalnih specijaliteta podnosi se Ministarstvu.

(3) Oznake iz stava 1 ovog člana koje nijesu registrovane, odnosno koje su prestale da važe u zemlji porijekla ne mogu se registrovati u Crnoj Gori.

Građanskopravna zaštita

Član 37

Građanskopravna zaštita registrovanih oznaka porijekla i geografskih oznaka ostvaruje se u skladu sa ovim zakonom.

V. VIŠI KVALITET POLJOPRIVREDNIH I PREHRAMBENIH PROIZVODA

Viši kvalitet

Član 38

1. Viši kvalitet je oznaka poljoprivrednog ili prehrambenog proizvoda koji se priprema svojim specifičnim svojstvima pozitivno izdvaja u pogledu kvaliteta od drugih poljoprivrednih ili prehrambenih proizvoda iste kategorije, ako je to propisano.
2. Karakteristike poljoprivrednog ili prehrambenog proizvoda određuju se prema sastavu, organoleptičkim osobinama, fizičko-hemijskiim osobinama i metodama proizvodnje ili prerade.

Specifikacija proizvoda sa oznakom “viši kvalitet”

Član 39

1. Poljoprivredni ili prehrambeni proizvod može biti označen sa oznakom »viši kvalitet«, ako ispunjava uslove iz specifikacije za viši kvalitet.
2. Specifikacija iz stava 1 ovog člana sadrži:

* naziv poljoprivrednog ili prehrambenog proizvoda;
* opis poljoprivrednog ili prehrambenog proizvoda, uključujući, opis sirovine u smislu osnovnih fizičkih, hemijskih, mikrobioloških ili organoleptičkih karakteristika tog proizvoda;
* dokumentaciju koja dokazuje da je poljoprivredni ili prehrambeni proizvod prema svojim karakteristikama pozitivno odstupa od sličnog proizvoda iste kategorije poljoprivrednog ili prehrambenog proizvoda, odnosno njihovog kvalitete, ako je to propisano;
* opis metode proizvodnje ili prerade koje se proizvođač mora pridržavati uključujući i, gdje je to potrebno, prirodu i svojstva sirovina ili sastojaka koji se koriste i metode proizvodnje ili prerade poljoprivrednog ili prehrambenog proizvoda;
* bitne elemente koji određuju posebna svojstva proizvoda i kada je potrebno referentnu osnovu;
* specifične zahtjeve za označavanje poljoprivrednog ili prehrambenog proizvoda;
* minimum zahtjeva i postupaka za provjeru pozitivnog odstupanja.

Obrazac i bliži sadržaj specifikacije proizvoda utvrđuje se propisom Ministarstva.

**Zahtjev za registraciju oznake “viši kvalitet”**

Član 40

1. Zahtjev za registraciju oznake »viši kvalitet« može podnijeti fizičko lice koje je registrovano kao poljoprivredni proizvođač ili registrovano poljoprivredno gazdinstvo, pravno lice ili grupa proizvođača ili prerađivača poljoprivrednog ili prehrambenog proizvoda koja proizvodi ili prerađuje.
2. Zahtjev za registraciju oznake »viši kvalitet« podnosi se Ministarstvu.
3. Zahtjev iz stava 1 ovog člana sadrži podatke o:

* proizvođaču (naziv, sjedište, adresa, jedinstveni matični broj, poreski broj, šifra djelatnosti I kontakt podaci);
* odgovornom licu (ime i prezime, adresa i jedinstveni matični broj);
* vrsti i kategoriji proizvoda;
* pozitivnom odstupanju;

1. Uz zahtjev iz stava 3 ovog člana dostavlja se sledeća dokumentacija:

* dokaz o registraciji poljoprivrednog proizvođača ili poljoprivrednog gazdinstva, za fizička lica;
* potvrda o registraciji u CRPS-a;
* statut ili drugi dokument o osnivanju, ako zahtjev podnosi pravno lice ili grupa proizvođača;
* specifikaciju za viši kvalitet;
* dokaz o pozitivnom odstupanju od relevantne institucije ili ovlašćenih lica.

1. Obrazac i bliži sadržaj zahtjeva iz stava 3 ovog člana utvrđuje se propisom Ministarstva.

**Postupanje po zahtjevu za registraciju**

**Član 41**

1. Po prijemu zahtjeva za registraciju oznake »viši kvalitet«, Ministarstvo provjerava urednost zahtjeva.
2. Ukoliko je zahtjev neuredan, Ministarstvo pisanim putem poziva podnosioca zahtjeva da u roku od 30 dana od dana prijema zahtjeva dopuni ili otkloni utvrđene nedostatke, ili, izuzetno, u roku koji ono odredi.
3. Ako je zahtjev za registraciju oznake »viši kvalitet« uredan, Ministarstvo ga objavljuje na web stranici Ministarstva.
4. Pravno ili fizičko lice koje ima pravni interes i koje ima sjedište, odnosno boravište u Crnoj Gori može podnijeti prigovor na zahtjev za registraciju sa obrazloženjem razloga za podnošenje prigovora.
5. Prigovor iz stava 4 ovog člana podnosi se Ministarstvu u roku od 30 dana od dana objavljivanja zahtjeva na web stranici Ministarstva.
6. Za vrijeme trajanja prigovora, Ministarstvo upućuje zahtjev na mišljenje relevantnim institucijama.

**Stručna komisija** **za registraciju oznake »viši kvalitet«.**

**Član 42**

1. Ministarstvo obrazuje stručnu komisiju za sprovođenje postupka registracije oznake »viši kvalitet«.
2. Nakon isteka perioda za prigovor i dostavljenih mišljenja relevantnih institucija, zahtjev za registraciju oznake »viši kvalitet« , dostavljeni prigovori i mišljenja relevantnh institucijama upućuju se na razmatranje Stručnoj komisiji iz stava 1 ovog člana.
3. Komisija iz stava 1 ovog člana, provjerava da li je zahtjev za registraciju oznake uredan u roku od 2 mjeseca od dana formiranja.
4. Ukoliko je zahtjev za registraciju neuredan, Stručna komisija za registraciju oznake »viši kvalitet“

pisanim putem poziva podnosioca zahtjeva da, u roku od 30 dana od dana prijema poziva ili, izuzetno, u roku koji ona odredi, otkloni utvrđene nedostatke.

1. Ako podnosilac zahtjeva za registraciju u roku iz stava 3 ovog člana ne otkloni utvrđene nedostatke, Ministarstvo, na predlog Komisije iz stava 1 ovog člana, rješenjem odbacuje zahtjev za registraciju oznake „viši kvalitet“.
2. Na uredan zahtjev, na prijedlog Stručne komisije za registraciju oznake »viši kvalitet“, Ministarstvo donosi rješenje o registraciji oznake „viši kvalitet“.
3. Zahtjev za registraciju koji je uredan Ministarstvo objavljuje u "Službenom listu Crne Gore" i na web stranici Ministarstva.
4. Sastav i zadaci komisije iz stava 1 ovog člana utvrđuju se propisom Ministarstva.

Korišćenje oznake viši kvalitet i evidencija ovlašćenih korisnika

Član 43

1. Registrovanu oznaku „viši kvalitet“ može da koristi proizvođač ili prerađivač poljoprivrednog ili prehrambenog proizvoda na osnovu rješenja o registraciji oznake viši kvalitet iz člana 42 stav 6 ovog zakona i nakon sprovedenog postupka ocjenjivanja usaglašenosti proizvoda sa specifikacijom u skladu sa članom 49 ovog zakona.
2. Proizvođač ili prerađivač iz stava 1 ovog člana je ovlašćeni korisnik oznake „viši kvalitet“ (u daljem tekstu:ovlašćeni korisnik).
3. Ovlašćeni korisnik se upisuje u evidenciju korisnika koju vodi Ministarstvo.
4. Sadržaj i način vođenja Evidencije i postupak brisanja iz Evidencije utvrđuje se propisom Ministarstva.

**Izmjena specifikacije za oznaku viši kvalitet**

**Član 44**

1. Ovlašćeni korisnik može podnijeti zahtjev za dobijanje odobrenja za izmjenu specifikacije.
2. Zahtjev iz stava 1 ovog člana podnosi se Ministarstvu i mora da sadrži opis predloženih izmjena specifikacije i njihovu opravdanost , kao i promijenjenu specifikaciju proizvoda.
3. Po prijemu zahtjeva za izmjenu specifikacije za oznaku “viši kvalitet”, Ministarstvo provjerava urednost zahtjeva.
4. Ukoliko je zahtjev nepotpun, Ministarstvo pisanim putem poziva ovlašćenog korisnika, da u roku od 30 dana od dana prijema dopuni ili otkloni utvrđene nedostatke, ili izuzetno, u roku koji ono utvrdi.
5. Ako je zahtjev uredan, Ministarstvo objavljuje zahtjev na web stranici.
6. Pravno ili fizičko lice koje ima pravni interes i koje ima sjedište, odnosno boravište u Crnoj Gori može podnijeti prigovor na zahtjev za izmjenu specifikacije sa obrazloženjem razloga za podnošenje prigovora.
7. Zahtjev za dobijanje odobrenja za izmjenu specifikacije i dobijeni prigovori za vrijeme trajanja prigovora upućuju se na razmatranje Stručnoj komisiji iz člana 42 ovog zakona.
8. Ukoliko je zahtjev za dobijanje odobrenja za izmjenu specifikacije neuredan, Komisija pisanim putem poziva podnosioca zahtjeva da, u roku od 30 dana od dana prijema poziva ili, izuzetno u roku koji ona odredi, otkloni utvrđene nedostatke.
9. Ako ovlašćeni korisnik za dobijanje odobrenja za izmjenu u roku iz stava 8 ovog člana ne otkloni utvrđene nedostatke, Ministarstvo, na predlog Stručnoj komisije iz člana 42 ovog zakona , rješenjem odbija zahtjev za dobijanje odobrenja za izmjenu specifikacije.
10. Na osnovu pozitivnog mišljenja stručne komisije, Ministarstvo donosi Rješenje o odobravanju izmjene specifikacije i potvrđuje novu specifikaciju.
11. Potvrđena specifikacija iz stava 10 ovog člana, objavljuje se u „Službenom listu Crne Gore” i web stranici Ministarstva.
12. Obrazac, bliži uslovi i način podnošenja zahtjeva za izmjenu specifikacije utvrđuju se propisom Ministarstva.

Ukidanje rješenja o registraciji

Član 45

1. Rješenje o registraciji oznake „viši kvalitet“ ukinuće se ako se u postupku ocjenjivanja usaglašenosti sa specifikacijom proizvoda utvrdi da proizvod ne ispunjava uslove iz specifikacije, odnosno da neće biti moguće obezbjeđivati kontinuirano ispunjavanje uslova iz specifikacije proizvoda.
2. Zahtjev za ukidanje rješenja iz stava 1 ovog člana Ministarstvu može podnijeti fizičko ili pravno lice koje ima pravni interes, sa navođenjem razloga za ukidanje rješenja.
3. Pravosnažno rješenje o ukidanju rješenja o registraciji oznake „viši kvalitet“ Ministarstvo objavljuje u "Službenom listu Crne Gore".
4. Na osnovu pravosnažnog rješenja iz stava 3 ovog člana Ministarstvo će brisati registrovanu oznaku „viši kvalitet“ iz registara iz člana 46 ovog zakona.
5. Obrazac i bliži sadržaj zahtjeva i postupak po zahtjevu iz stava 2 ovog člana utvrđuje se propisom Ministarstva.

Registar oznaka i korisnika viši kvalitet

Član 46

1. Na osnovu rješenja o registraciji oznake „viši kvalitet“ iz člana 42 stav 6 ovog zakona, registrovana oznaka „viši kvalitet“ upisuje se u Registar oznaka „viši kvalitet“ poljoprivrednih i prehrambenih proizvoda.
2. Oznaka „viši kvalitet“ brisaće se iz Registra iz stava 1 ovog člana ako prestane da ispunjava uslove iz specifikacije proizvoda.
3. Sadržaj i način vođenja registra iz stava 1 ovog člana utvrđuje se propisom Ministarstva.

Oznake i znaci

Član 47

1. Oznaka za proizvod viši kvalitet je "VIŠI KVALITET ".
2. Znak je grafički prikaz registrovanog proizvoda viši kvalitet.
3. Kategorija i vrsta proizvoda treba da se nalazi u istom vidnom polju sa oznakom „garantovano tradicionalni specijalitet” .
4. Izgled, dimenzije, sadržaj, tehničke karakteristike, način upotrebe na proizvodima i način izdavanja znaka iz stava 2 ovog člana utvrđuje se propisom Ministarstva.

IV. TROŠKOVI

Član 48

U postupku registracije oznaka porijekla, geografskih oznaka, registracije garantovano tradicionalnih specijaliteta i oznake viši kvalitet, podnosilac zahtjeva plaća naknadu troškova, koja se utvrđuje propisom Ministarstva.

 VI. OCJENJIVANJE USAGLAŠENOSTI

Sertifikaciono tijelo/Javni organ

Član 49

1. Ocjenjivanje usaglašenosti sa specifikacijom poljoprivrednih ili prehrambenih proizvoda vrši se nakon donošenja rješenja o registraciji oznake porijekla, geografske oznake, garantovano tradicionalnog specijaliteta i oznake viši kvalitet.
2. Ocjenjivanje usaglašenosti sa specifikacijom iz stava 1 ovog člana vrši kontrolni autoritetu ili kontrolno tijelo kojeg ovlasti Ministarstvo.
3. Kontrolno tijelo mora ispunjavati sljedeće uslove:

* da ima sjedište u Crnoj Gori;
* da je akreditovano u skladu sa standardom ISO 17065: 2012;
* da ispunjava uslove u pogledu tehničke opremljenosti i stručnog kadra.

1. Izuzetno od stava 3 tačka 2 ovog člana, Ministarstvo može da ovlasti kontrolno tijelo i u slučaju kada je kontrolno tijelo u postupku akreditacije.
2. Postupak akreditacije iz stava 4 ovog člana mora biti završen u roku od jedne godine od dana dobijanja ovlašćenja.
3. Spisak ovlašćenih kontrolnih tijela i/ili kontrolnog autoriteta Ministarstvo objavljuje u "Službenom listu Crne Gore".

Postupak ocjenjivanja usaglašenosti sa specifikacijom

Član 50

1. Postupak ocjenjivanja usaglašenosti sa specifikacijom iz člana 49 stav 1 ovog zakona započinje podnošenjem zahtjeva za ocjenjivanje usaglašenosti kontrolnom autoritetu ili kontrolnom tijelu zainteresovanih fizičkih ili pravnih lica koja proizvode ili prerađuju poljoprivredne ili prehrambene proizvode u skladu sa specifikacijom.
2. Nakon završenog postupka ocjenjivanja usaglašenosti sa specifikacijom, kontrolni autoritetu ili kontrolno tijelo izdaje ispravu o usaglašenosti proizvoda, koju dostavlja podnosiocu zahtjeva i Ministarstvu.
3. U slučaju kada kontrolni autoritetu ili kontrolno tijelo utvrdi značajne neusklađenosti sa specifikacijom proizvoda dužno je da o tome obavijesti Ministarstvo.
4. Kontrolni autoritetu ili kontrolno tijelo je dužan da godišnje dostavlja Ministarstvu izvještaj o ocjenama usaglašenosti poljoprivredni ili prehrambeni proizvod sa proizvođačkom specifikacijom.
5. Troškove ocjenjivanja usaglašenosti sa specifikacijom određuje kontrolni autoritetu ili kontrolno tijelo, uz saglasnost Ministarstva, a snose ih podnosioci zahtjeva za ocjenjivanje usaglašenosti sa specifikacijom proizvoda.
6. Bliži uslovi koje mora da ispunjava kontrolni autoritetu ili kontrolno tijelo, postupak ocjenjivanja usaglašenosti sa specifikacijom proizvoda i način i rokovi obavještavanja iz stava 3 ovog člana, način podnošenja, sadržaj i obrazac izvještaja iz stava 4 ovog člana utvrđuju se propisom Ministarstva.

VII. NEOBAVEZNE OZNAKE KVALITETA

Neobavezne oznake kvaliteta

Član 51

1. Neobavezne oznake kvaliteta moraju da ispune sljedeće kriterijume da:

* se oznaka odnosi na karakteristiku jedne ili više kategorija proizvoda, poljoprivrednih metoda ili na svojstvo proizvodnje ili prerade koje se primjenjuje u određenim područjima;
* upotreba oznake povećava vrijednost proizvodu u poređenju s proizvodima sličnog tipa;

1. Ovaj zakon ne primjenjuje se na oznake kojima se opisuju tehnički kvaliteti proizvoda radi sprovođenja obaveznih tržišnih standarda i čija namjera nije informisanje potrošača o kvalitetu tih proizvoda.
2. Ovaj zakon ne primjenjuje se na rezervisane oznake kvaliteta koje podržavaju i dopunjuju specifične tržišne standarde utvrđene na osnovu sektorske kategorije ili kategorije proizvoda.
3. Bliži kriterijumi iz stava 1 ovog člana utvrđuju se propisom Ministarstva.

Vrste neobaveznih oznaka kvaliteta

Član 52

1. Neobavezne oznake kvaliteta su:

* planinski proizvod;
* proizvod sa moje farme.

1. Razvojem naučnih i tehničkih saznanja, stanjem na tržištu, kao i razvojem tržišnih standarda i međunarodnih standarda, mogu biti utvrđene dodatne vrste neobaveznih oznaka.
2. Dodatne vrste neobaveznih oznaka iz stava 2 ovog člana, uslovi za dobijanje prava korišćenja i načina upotrebe neobaveznih oznaka kvaliteta, utvrđuju se propisom Ministarstva.

Odobrenje neobaveznih oznaka kvaliteta

Član 53

1. Zahtjev za odobrenje neobaveznih oznaka kvaliteta podnosi se Ministarstvu.
2. Zahtjev za registraciju neobaveznih oznaka kvaliteta, može podnijeti fizičko lice koje je registrovano kao poljoprivredni proizvođač ili registrovano poljoprivredno gazdinstvo, pravno lice ili grupa proizvođača ili prerađivača poljoprivrednog ili prehrambenog proizvoda koja proizvodi ili prerađuje.
3. Zahtjev iz stava 1 ovog člana sadrži podatke o:

* proizvođaču (naziv, sjedište, adresa, jedinstveni matični broj, poreski broj, šifra djelatnosti i kontakt podaci);
* odgovornom licu (ime i prezime, adresa i jedinstveni matični broj);
* vrsti i kategoriji proizvoda;
* vrsti neobavezne oznake;

1. Uz zahtjev iz stava 1ovog člana dostavlja se sledeća dokumentacija:

* dokaz o registraciji poljoprivrednog proizvođača ili poljoprivrednog gazdinstva, za fizička lica;
* potvrda o registraciji u CRPS-a;
* statut ili drugi dokument o osnivanju, ako zahtjev podnosi pravno lice ili grupa proizvođača;
* dokaz za ispunjenost uslova iz čl.58 do 64 ovog zakona, za proizvode sa oznakom „planinski proizvod“;
* dokaz za ispunjenost uslova iz čl.65 i 66 ovog zakona za proizvode sa oznakom „sa moje farme “.

1. Obrazac, bliži sadržaj zahtjeva iz stava 3 ovog člana, uslove i pravila upotrebe neobaveznih oznaka kvaliteta i bliži sadržaj dokumentacije iz stava 4 al.4 i 5 ovog člana, utvrđuje se propisom Ministarstva.

Postupanje po zahtjevu za odobrenje neobaveznih oznaka kvaliteta

Član 54

1. Nakon prijema zahtjeva za odobrenje neobavezne oznake, Ministarstvo sprovodi kontrolu na licu mjesta i utvrđuje da li je zahtjev uredan, u roku od 30 dana od dana prijema zahtjeva.
2. Ukoliko je zahtjev za odobravanje neobavezne oznake neuredan, Ministarstvo pisanim putem poziva podnosioca zahtjeva da u roku iz od 30 dana otkloni utvrđene nedostatke.
3. Ako podnosilac zahtjeva za odobravanje neobavezne oznake ne otkloni utvrđene nedostatke u roku iz stava 2 ovog člana, Ministarstvo odbija zahtjev za odobravanje neobaveznih oznaka kvaliteta.
4. Na osnovu urednog zahtjeva, Ministarstvo izdaje potvrdu o odobravanju neobaveznih oznaka kvaliteta podnosiocu zahtjeva (u daljem tekstu: ovlašćeni korisnik neobavezne oznake).
5. Listu neobaveznih oznaka kvaliteta vodi Ministarstvo i objavljuje na web stranici.

Evidencija ovlaštenih korisnika neobaveznih oznaka kvaliteta

Član 55

1. Nakon dobijanja potvrde o odobrenju korišćenja neobaveznih oznaka kvaliteta, ovlašćeni korisnik se upisuje u Evidenciju korisnika neobaveznih oznaka kvaliteta.
2. Evidenciju korisnika neobaveznih oznaka kvaliteta vodi Ministarstvo.
3. Ministarstvo objavljuje na web stranici evidenciju korisnika neobaveznih oznaka kvaliteta.
4. Sadržaj i način vođenja Evidencije iz stava 1 ovog člana utvrđuje se propisom Ministarstva.

Ukidanje prava na korišćenje neobaveznih oznaka kvaliteta

Član 56

1. Odobrenje na korišćenje neobaveznih oznaka kvaliteta ukinuće se ako se utvrdi da se ne ispunjavaju kriterijume iz člana 52 ovog zakona.
2. Zahtjev za ukidanje prava na korišćenje neobaveznih oznaka kvaliteta iz stava 1 ovog člana Ministarstvu može podnijeti fizičko ili pravno lice koje ima pravni interes, sa navođenjem razloga za ukidanje rješenja.
3. Ukidanju odobrenja prava korišćenja neobavezne oznake kvaliteta objavljuje se na web stranici Ministarstva.
4. Na osnovu ukidanja odobrenja iz stava 3 ovog člana Ministarstvo će brisati oznaku sa Liste iz člana 54 stav 5 ovog zakona i ovlašćenog korisnika iz Evidencije ovlaštenih korisnika neobaveznih oznaka kvaliteta iz člana 55 stav 1 ovog zakona.
5. Obrazac, sadržaj i postupak zahtjeva iz stav 2 ovog člana utvrđuje se propisom Ministarstva.

Oznake i znaci

Član 57

1. Oznake za neobavezne oznake kvaliteta su „PLANINSKI PROIZVOD“ i „SA MOJE FARME“.
2. Znak je grafički prikaz odobrene neobavezne oznake kvaliteta.
3. Izgled, dimenzije, sadržaj, tehničke karakteristike, način upotrebe na proizvodima i način izdavanja znaka iz stava 2 ovog člana utvrđuje se propisom Ministarstva.

Planinski proizvod

Član 58

1. Oznaka „Planinski proizvod“ koristi se za poljoprivredne i prehrambene proizvode iz člana 2 ovog zakona za čiju se proizvodnju koriste:

|  |  |
| --- | --- |
|  | * sirovine i hrana za životinje pretežno iz planinskih oblasti; |

|  |  |
| --- | --- |
|  | * u slučaju prerađenih proizvoda i prerada se odvija u planinskim područjima. |

1. Planinska područja su područja koja su ograničena u pogledu iskoristivosti zemljišta i znatnog povećanja troškova prilikom obrade radi:

|  |  |
| --- | --- |
| — | veoma teških klimatskih uslova uslijed visine koja znatno skraćuju sezonu uzgoja, |

|  |  |
| --- | --- |
| — | postojanja obronaka na nižim visinama, na većem dijelu tog područja prestrmih za upotrebu mehanizacije i opreme ili obronaka koji zahtijevaju upotrebu veoma skupe posebne opreme, ili |

|  |  |
| --- | --- |
| — | kombinacije uslova iz stava 2 al.1 i 2 ovog člana, kad ograničenje koje nastaje iz svakog uslova pojedinačno nije tako ozbiljno, ali kombinacija ta dva uslova dovodi do istog ograničenja.   1. Planinska područja iz stava 2 ovog člana moraju da ispunjavaju sledeće uslove:   - prosječna nadmorska visina najmanje 700 m; ili  - prosječan nagib najmanje 20%, najmanje 50% izračunate površine pod nagibom mora da ima nagib 20%, (vodne površine ne računaju se kao dio površine); ili  - istovremeno prosječna nadmorska visina najmanje 500 m i prosječni nagib najmanje 15%.   1. Metode proizvodnje i druge kriterijume od značaja za primjenu neobaveznih oznaka kvaliteta, u slučaju prirodnih ograničenja koja utiču na poljoprivrednu proizvodnju u planinskim područjima, utvrđuju se propisom Ministarstva.   Proizvodi životinjskog porijekla  Član 59   1. Oznaka „planinski proizvod” može se primjenjivati na proizvode dobijene od životinja koje su najmanje posljednje dvije trećine svog života uzgajane na tim planinskim područjima ako se proizvodi prerađuju na tim područjima. 2. Izuzetno od stava 1 ovog člana oznaka „planinski proizvod” može se primjenjivati na proizvode dobijene od životinja koje se sezonski premještaju i koje su uzgajane najmanje jednu četvrtinu svog života u sezonskoj ispaši na pašnjacima na planinskim područjima.   Stočna hrana  Član 60   1. Stočna hrana za životinje iz uzgoja pretežno potiče iz planinskih područja ako udio godišnje prehrane životinja koji se ne može proizvesti na planinskim područjima, izražen kao procenat suve materije, ne prelazi 50 % , a u slučaju preživara 40 %. 2. Izuzetno od stava 1 ovog člana za svinje, udio stočne hrane koji se ne može proizvesti na planinskim područjima, izražen u procentu suve materije, ne smije prelaziti 75 % godišnje prehrane životinja. 3. Stav 1 ovog člana ne primjenjuje se na stočnu hranu za životinje iz člana 59 stava 2 ovog zakona ako su uzgajane izvan planinskih područja.   Proizvodi pčelarstva  Član 61   1. Oznaka „planinski proizvod” može se primjenjivati na proizvode pčelarstva ako su pčele prikupile nektar i polen samo na planinskim područjima. 2. Šećer kojim se hrane pčele nije potrebno da potiče iz planinskih područja.   Proizvodi biljnog porijekla  Član 62  Oznaka „planinski proizvod” može se primjenjivati na proizvode biljnog porijekla samo ako je bilje uzgojeno na planinskim područjima.  Sastojci  Član 63  Kada se sastojci upotrebljavaju u proizvodima životinjskog porijekla iz člana 59 i u proizvodima biljnog porijekla iz člana 62 ovog zakona, sastojci koji mogu da potiču sa mjesta izvan planinskih područja, uz uslov da čine više od 50 % ukupne težine sastojaka su:   * ostali proizvodi koji nisu navedeni u članu 2 ovog zakona; i * začinsko bilje, začini i šećer.   Prerada izvan planinskih područja  Član 64   1. Izuzetno od člana 58 stava 2 ovog zakona, faze prerade koje se mogu obavljati izvan planinskih područja, uz uslov da udaljenost od planinskog područja o kojem je riječ ne prelazi 30 km su :  * prerada za proizvodnju mlijeka i mliječnih proizvoda u pogonima za preradu; * klanje životinja i rezanje i otkoštavanje trupova; * cijeđenje maslinovog ulja. |
|  | 1. Uslove za sirovine ili hranu za životinje koje su izvan planinskih oblasti, uslove pod kojima se prerada proizvoda može odvijati izvan planinskih područja zbog prirodnih ograničenja koja utiču na poljoprivredne proizvode u planinskim područjima i određivanje geografskog područja, utvrđuju se propisom Ministarstva. |

„Sa moje farme“

Član 65

1. Oznaka „sa moje farme” koristi se za samo za poljoprivredne i prehrambene proizvode koji uspunjavaju sledeće uslove:

* svi proizvodni procesi se odvijaju na istoj farmi;
* sirovine su proizvedene na istoj farmi koja proizvodi ili prerađuje u gotov proizvod;
* proizvođač je vlasnik proizvoda do konačne prodaje do krajnjeg potrošača;
* može biti prisutan samo jedan posrednik u prodaji.

1. Udruženje proizvođača ili prerađivača istog poljoprivrednog ili prehrambenog proizvoda ne može biti posrednik;
2. Izuzetno od stava 1 alineja 1, postupci koji se mogu odvijati izvan farme su:

* klanje, iskoštavanje i rasjecanje;
* priprema proizvoda od mesa;
* cijeđenje;
* mljevenje;
* dimljenje;
* pasterizacija;
* proizvodnja proizvoda od pčela.

1. U slučaju proizvoda od životinja, životinje moraju da provedu najmanje dvije trećine života na istoj farmi, a u slučaju sezonskog seljenja životinja na ispašu ovaj period ulazi u obračun dvije trećine života na istoj farmi.
2. Izuzeće od stava 1 alineja 2, osnovne sirovine koje nisu proizvedene na farmi, mogu se upotrebljavati kao dodaci proizvodu ako njihova masa ne prelazi 15% od ukupnih sirovina pri proizvodnji, osim šećera koji se može upotrebljavati u potrebnim količinama.

Uslovi za udruženje proizvođača

Član 66

1. Udruženje proizvođača može koristiti oznaku »sa moje farme« za označavanje proizvoda koji su u vlasništvu udruženja ako:

* ima manje od 5 zaposlenih osoba;
* promet udruženja ne prelazi 500.000 eura na godišnjem nivou;

1. U slučaju iz stava 1 ovog člana udruženje proizvođača se smatra poljoprivrednim gazdinstvom.

VIII. INSPEKCIJSKI NADZOR

Član 67

Inspekcijski nadzor nad sprovođenjem ovog zakona i propisa donesenih na osnovu ovog zakona vrši Ministarstvo, preko poljoprivednih inspektora.

Ovlašćenja poljoprivrednog inspektora

Član 68

Pored ovlašćenja inspektora utvrđenih zakonom kojim je uređen inspekcijski nadzor, poljoprivredni inspektor ima i ovlašćenja da:

1) prati vođenje registara i evidencija u skladu sa ovim zakonom;’

2) prati korišćenje registrovanih oznaka i naziva, u skladu sa ovim zakonom;

3) provjerava ispunjenost uslova za vršenje poslova ocjenjivanja usaglašenosti poljoprivrednih i prehrambenih proizvoda sa specifikacijom proizvoda;

4) uzima uzorke poljoprivrednih i prehrambenih proizvoda radi utvrđivanja ispunjenosti uslova iz specifikacije proizvoda;

5) predlaže Ministarstvu brisanje proizvođača i prerađivača poljoprivrednih i prehrambenih proizvoda iz odgovarajućih evidencija, ako utvrdi da njihovi proizvodi ne ispunjavaju uslove iz specifikacije;

6) provjerava i druge uslove predviđene ovim zakonom

Upravne mjere i radnje poljoprivrednog inspektora

Član 69

Pored upravnih mjera i radnji utvrđenih zakonom kojim je uređen inspekcijski nadzor, poljoprivredni inspektor je obavezan da preduzme i sljedeće upravne mjere i radnje:

1) zabrani korišćenje registrovane oznake porijekla, geografske oznake ili naziva garantovano tradicionalnog specijaliteta koje nijesu upisane u registar;

2) zabrani korišćenje oznaka proizvođačima poljoprivrednih i prehrambenih proizvoda koji nijesu upisani u odgovarajuće evidencije korisnika oznaka;

3) zabrani stavljanje u promet poljoprivrednih i prehrambenih proizvoda sa registrovanom oznakom, odnosno nazivom koji ne ispunjavaju uslove iz specifikacije proizvoda;

4) zabrani stavljanje u promet poljoprivrednih i prehrambenih proizvoda sa registrovanom oznakom kada utvrdi da nijesu deklarisani u skladu sa ovim zakonom;

5) odredi i druge mjere i radnje u skladu sa zakonom.

IX. KAZNENE ODREDBE

Član 70

(1) Novčanom kaznom od 500 eura do 10.000 eura kazniće se za prekršaj pravno lice, ako:

* 1. koristi registrovanu oznaku porijekla ili geografsku oznaku, a proizvod ne ispunjava uslove iz odgovarajuće specifikacije, odnosno proizvođač (član 13 stav 1);
  2. koristi registrovanu oznaku porijekla ili geografsku oznaku nakon ukidanja rješenja o registraciji oznake porijekla ili geografske oznake (član 15 stav 1);
  3. na deklaraciji poljoprivrednog ili prehrambenog proizvoda koji je proizveden ili prerađen u skladu sa odgovarajućom specifikacijom proizvoda, pored registrovanog naziva nema i vidljivu oznaku "ZAŠTIĆENA OZNAKA PORIJEKLA" ili "ZOP", odnosno "ZAŠTIĆENA GEOGRAFSKA OZNAKA" ili "ZGO", uz nanošenje pripadajućeg znaka (član 18 stav 1);
  4. koristi oznaku "Garantovano tradicionalni specijalitet" za proizvod koji ne ispunjava uslove iz specifikacije garantovano tradicionalnog specijaliteta (član 32 stav 1);
  5. proizvodi, odnosno prerađuje poljoprivredne ili prehrambene proizvode u skladu sa specifikacijom garantovano tradicionalnog specijaliteta i koji je upisan u Evidenciju, pri deklarisanju ili reklamiranju ili na drugoj dokumentaciji koja se odnosi na registrovani poljoprivredni ili prehrambeni proizvod ne koristi naziv, oznaku i znak, u skladu sa ovim zakonom (član 32 stav 5);
  6. se naziv proizvoda ne nalazi u istom vidnom polju sa oznakom „garantovano tradicionalni specijalitet” ili odgovarajuća skraćenica „GTS” (član 32 stav 6);
  7. koristi oznake "GARANTOVANO TRADICIONALNI SPECIJALITET" ili "GTS" i sa njom povezanim znakom koja može potrošača dovesti u zabludu, kao i svaku imitaciju registrovanog i rezervisanog naziva (član 34 stav 1);
  8. koristi registrovani naziv na način koji može potrošača dovesti u zabludu, uključujući i načine koji sugerišu da je neki poljoprivredni ili prehrambeni proizvod registrovan kao garantovano tradicionalni specijalitet (član 34 stav 2);
  9. opis poljoprivrednog ili prehrambenog proizvoda koji se koristi u prometu koristi na način koji može potrošača dovesti u zabludu u pogledu naziva koji su registrovani i rezervisani u skladu sa članom 33 stav 3 ovog zakona (član 34 stav 3);
  10. poljoprivredni ili prehrambeni proizvod označi sa oznakom »viši kvalitet«, a ne ispunjava uslove iz specifikacije za viši kvalitet (član 39 stav 1);
  11. koristi registrovanu oznaku „viši kvalitet“ bez rješenja o registraciji oznake viši kvalitet iz člana 42 stav 6 ovog zakona i bez sprovedenog postupka ocjenjivanja usaglašenosti proizvoda sa specifikacijom u skladu sa članom 49 ovog zakona (član 43 stav 1);
  12. koristi naziv „viši kvalitet“ koji je brisan iz Registra iz člana 46 ovog zakona na osnovu pravosnažnog rješenja o ukidanju tog naziva (član 45 stav 4); Mislim i da ovo ne može, treba ga brisati.Sve je rečeno tačkom 11.

(2) Za prekršaj iz stava 1 ovog člana kazniće se novčanom kaznom u iznosu od 30 eura do 2.000 eura i odgovorno lice u pravnom licu.

(3) Za prekršaj iz stava 1 ovog člana kazniće se preduzetnik novčanom kaznom u iznosu od 150 eura do 6.000 eura.

(4) Za prekršaj iz stava 1 ovog člana kazniće se fizičko lice novčanom kaznom od 30 eura do 1.000 eura.

(5) Za prekršaj iz stava 1 ovog člana, osim novčane kazne, može se izreći i zaštitna mjera oduzimanja predmeta.

X. PRELAZNE I ZAVRŠNE ODREDBE

Član 71

Podzakonski akti na osnovu ovog zakona donijeće se u roku od godinu dana od dana stupanja na snagu ovog zakona.

Član 72

Registrovane oznake porijekla, geografske oznake i oznake garantovano tradicionalnih specijaliteta poljoprivrednih i prehrambenih proizvoda registrovane u skladu sa Zakonom o oznakama porijekla, geografskim oznakama i oznakama garantovano tradicionalnih specijaliteta poljoprivrednih i prehrambenih proizvoda (“Službeni list CG”, br. 18/11) priznaju se.

Član 73

Nosioci prava ovlašćenog korisnika OZNAKE PORIJEKLA, geografske oznake i oznake garantovano tradicionalnog specijaliteta u smislu Zakona o dužni su da podnesu zahtjev za registraciju oznake porijekla, geografske oznake i oznake garantovano tradicionalnog specijaliteta, u skladu sa ovim zakonom, u roku od 12 mjeseci od dana stupanja na snagu ovog zakona.

Član 74

Danom stupanja na snagu ovog zakona prestaju da važi Zakon o oznakama porijekla, geografskim oznakama i oznakama garantovano tradicionalnih specijaliteta poljoprivrednih i prehrambenih proizvoda (“Službeni list CG”, br. 18/11)

Član 75

Ovaj zakon stupa na snagu osmog dana od dana objavljivanja u "Službenom listu Crne Gore".